Taxibestuurder wat vrou sleep kry borgDie taxibestuurder wat ŉ Johannesburgse advokaat na bewering omgery en meters ver gesleep het, is op borgtog van R5 000 vrygelaat. Matome Thamage (30) het vlugtig in die Randburg landdroshof verskyn nadat die landdros aanvanklik sy borgaansoek uitgestel het tot 30 September. Thamage se regsverteenwoordiger het die hof versoek om vandag ŉ beslissing te maak in plaas van volgende week. Hy word aangekla van poging tot moord en roekelose en nalatige bestuur nadat hy glo Kim McCusker omgery en meters ver gesleep het. Die landdros het aanvanklik ŉ verklaring versoek van McCusker voor hy oor die borg sou besluit. Die ondersoekbeampte het egter aan die hof gesê hy kon nie ŉ verslag kry rakende McCusker se gesondheid nie en dat hy haar nie mag besoek nie aangesien sy steeds in die hoësorgeenheid is. Die saak sal in November voortgaan. McCusker se verloofde, Lourens Grobler, is Maandag op borgtog van R5 000 vrygelaat. Hy word aangekla van aanranding met die doel om ernstig te beseer en kwaadwillige saakbeskadiging. Thamage beweer Grobler het hom aangerand en dat hy om die rede van die toneel probeer vlug het.